PREDKLADACIA SPRÁVA

Hodnotenie realizácie Národného plánu regionálneho rozvoja Slovenskej republiky  predkladá Ministerstvo výstavby a regionálneho rozvoja SR na základe uznesenia vlády SR č. 530/2002. 
Prvé hodnotenie realizácie Národného plánu regionálneho rozvoja Slovenskej republiky ako základného  nástroja pre napĺňanie  cieľov regionálnej politiky na Slovensku bolo vykonané k 30.9.2001. Na základe výsledkov pôvodného hodnotenia realizácie ako aj pripomienok zo strany aktérov, MVRR SR na rokovanie vlády SR pripravilo zmenu znenia uznesenia č.240/2001 v bodoch B.3 a B.4, v ktorých sa polročné vyhodnotenie mení na ročné. Uvedená zmena uznesenia č. 240/2001 bola schválená vládou SR dňa 22.5.2002 uznesením č. 530/2002. Vyhodnotenie realizácie NPRR SR sa tak doplnilo k 31.12.2001.

Predmetom hodnotenia realizácie NPRR SR sú jeho akčné časti: sektorové operačné programy (SOP) a regionálne operačné programy (ROP), t.j. základná identifikácia aktívnych projektov a programov, ktoré sú realizované, resp. na ich realizáciu sú vyčlenené finančné alebo iné zdroje. 

Hodnotenie realizácie NPRR SR bolo obmedzené najmä nasledovnými skutočnosťami:
-	nakoľko návrh na alokáciu finančných prostriedkov zo štátneho rozpočtu na realizáciu cieľov a priorít NPRR SR na rok 2001 sa uzatváral v júni 2000 a NPRR SR bol schválený 15. marca 2001, nebolo možné zabezpečiť v štátnom rozpočte na rok 2001 jeho financovanie,
-	procedurálna otázka schvaľovania finančných prostriedkov z predvstupových nástrojov EÚ – Phare a Phare CBC, na jednotlivé projekty zabezpečujúce realizáciu NPRR SR (t.j. nevyhnutnosť zapracovania do Finančných memoránd a následná prekĺzna doba ich realizácie) spôsobila, že tieto projekty sa objavili vo Finančných memorandách až v roku 2002,
-	NPRR SR bol prezentovaný Európskej komisii v Bruseli v júni 2001. Do 31.12.2001 pripomienky Európskej komisie MVRR SR neobdržalo. Pripomienky k predmetnému materiálu boli zaslané MVRR SR až v apríli 2002 a z tohto dôvodu nebola dostatočná časová rezerva na zapracovanie pripomienok ešte pred vyhodnotením realizácie NPRR SR k 31.12.2001,
-	pre vyhodnotenie realizácie NPRR SR nebola Európskou komisiou určená pre kandidátske krajiny žiadna záväzná metodika ani spôsob monitorovania.

Vzhľadom k tomu, že iba niektoré aktivity v regionálnom rozvoji sa realizovali a korešpondovali s cieľmi a prioritami Národného plánu regionálneho rozvoja SR, je možné predložiť len základné informácie o hodnotení jeho realizácie. V prílohe tohto dokumentu sa nachádza v tabuľkovej forme vyhodnotenie regionálnych operačných programov a sektorových operačných programov, ktoré sú premietnuté v cieľoch a prioritách NPRR SR. Tieto ciele a priority slúžili ako podklad pre vyhodnotenie realizácie NPRR SR. 

Na základe odporúčaní a pripomienok z Európskej komisie ako aj skúseností z hodnotenia realizácie NPRR SR, sa v súčasnosti vypracováva nový systém a metodika monitorovania a hodnotenia, ktorá bude obsahovať príslušné formuláre na dopĺňanie údajov ohľadne projektov a programov, ako je to už zaužívané v krajinách Európskej únie. Systém bude predstavovať zatiaľ skúšobnú verziu internetovej online aplikácie pre tvorbu databázy monitoringu projektov obsiahnutých v národnom pláne. Prostredníctvom monitorovacieho systému budú zhromažďované údaje členené do troch kategórií: všeobecné informácie, finančné informácie a analytické informácie.
Zavedenie a využívanie monitorovacieho systému je podmienkou EÚ pre čerpanie štrukturálnych fondov a výmenu dát medzi EK a SR. 

Materiál nemá finančný, ekonomický, environmentálny vplyv a ani dopad na zamestnanosť.

V dôsledku toho, že materiál je informatívneho charakteru, neprešiel medzirezortným pripomienkovým konaním.